“การบินไทย” ปัดเอี่ยวปมคลิป “ทดสอบความอดทนแอร์ฯ” ชี้ไม่เหมาะสม-รบกวนผดส.อื่น
“การบินไทย” ปัดเอี่ยวปมคลิป “ทดสอบความอดทนแอร์ฯ” ชี้ไม่เหมาะสม-รบกวนผดส.อื่น
“การบินไทย” ปัดเอี่ยวปมคลิป “ทดสอบความอดทนแอร์ฯ” ชี้ไม่เหมาะสม-รบกวนผดส.อื่น
13 ส.ค. 2562

สืบเนื่องจากกรณีที่มียูทูปเบอร์รายหนึ่งเผยแพร่คลิป “ทดสอบความอดทนแอร์ วุ่นวายกันทั้งลำ” และเป็นที่วิพากษ์วิจารณ์ในสื่อสังคมออนไลน์อย่างแพร่หลายนั้น
ล่าสุด นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า บริษัทยืนยันถึง ขอยืนยันว่าการบินไทยไม่มีแคมเปญในลักษณะนี้
อีกทั้ง เห็นว่าเป็นการกระทำที่ไม่สมควรอย่างยิ่งแม้ไม่ได้ทำให้ภาพลักษณ์ของบริษัทฯ เสียหาย การที่ยูทูบเบอร์ดังกล่าวเผยแพร่ภาพที่ตนเรียกให้พนักงานต้อนรับบนเครื่องบินมาให้บริการหลายครั้ง โดยอ้างว่าทำเพื่อทดสอบความอดทนของพนักงานฯนั้น เป็นการรบกวนผู้โดยสารท่านอื่นๆ ขณะพักผ่อนและมีความเสี่ยงในการทำให้พนักงานฯ บาดเจ็บ อาจถึงขั้นไม่สามารถทำงานได้ หากต้องให้บริการโดยถือถาดที่มีน้ำหนักหลายๆ ครั้ง
ทั้งนี้ บริษัทฯ ไม่ได้มีส่วนเกี่ยวข้องกับการกระทำดังกล่าว รวมทั้งไม่เห็นด้วยกับการกระทำที่ไม่สร้างสรรค์และรบกวนต่อการปฏิบัติงานของพนักงานฯ เพราะพนักงานฯ ไม่ได้ทำหน้าที่แค่ให้บริการ แต่ต้องดูแลความปลอดภัยให้ผู้โดยสารอย่างสูงสุดด้วย
นอกจากนั้น ยังมีกฎของสายการบิน ที่ห้ามบันทึกภาพของลูกเรือขณะปฏิบัติหน้าที่ หรือหากจะบันทึกภาพต้องขออนุญาตก่อน ทั้งนี้ การโดยสารเครื่องบิน ผู้โดยสารต้องดำเนินตามกฎระเบียบอย่างเคร่งครัด เพื่อความปลอดภัยของตัวผู้โดยสารเองเป็นสำคัญ และหากผู้โดยสารไม่ปฏิบัติหรือละเมิดกฎดังกล่าว อาจถูกปฏิเสธจากสายการบินไม่ให้ขึ้นเครื่องได้